text: Weekenden begynder i gråt og slutter med solskin
  07 april 2017 kl. 05.47
  Efter en grå optakt fredag bliver søndag et solrigt punktum for en lun weekend.
  Solen vil præge weekendens vejr, hvor søndag især bliver en god dag for de solhungrende.
  Men weekenden bliver dog indledt med skyer og gråvejr i det meste af landet.
  - Vi begynder fredagen med gråvejr over hele landet, og der kan også være finregn i den sydlige del af landet, siger vagthavende meteorolog ved DMI, Anja Bodholdt, til Ritzau.
  Temperaturerne vil i løbet af fredagen ligge på mellem 8 og 13 grader. Køligst bliver det ved de vestvendte kyster. 
  Det klare vejr vil fortsætte i løbet af aftenen, men i løbet af natten til lørdag vil skyerne trække mod øst og sprede sig over hele landet 
  Lørdag vågner de fleste op til gråvejr - men det vil igen begynde at klare op omkring middagstid i den vestlige del af landet, og så bliver det faktisk en rigtig fin dag med en del sol.
  Og det klare vejr når nye dimensioner søndag, der ser ud til at blive weekendens solrige punktum.
  - Det tyder på at blive en rigtig fin søndag med tørt vejr og en del sol, og temperaturerne får også et nøk opad, så vi kan opleve helt op til 17 grader visse steder, siger Anja Bodholdt.
  Hun understreger i samme ombæring, at danskerne skal nyde det fine vejr søndag, da en ny koldfront vil bevæge sig ind over landet i starten af den nye uge.
  